## El Consell ratifica la declaració d’emergència per al subministrament d’un producte fitosanitari per a previndre la gomosi en els cultius de cítrics afectats per la riuada

*** Es repartiran 70.000 quilograms del producte fitosanitari Fosetil al 80 % WD, per valor 440.000 euros
* La superfície estimada de cítrics afectats per les inundacions del 29 d’octubre s’estima en unes 15.000 hectàrees**

El Consell ha pres nota de la declaració d’emergència efectuada per la Conselleria d’Agricultura, Aigua, Ramaderia i Pesca per al subministrament del producte fitosanitari Fosetil al 80 % WG, per a previndre els atacs de *Phytophthora spp* (gomosi) en els cultius de cítrics afectats per la riuada del 29 d’octubre passat a la província de València.

Les espècies de *Phytophthora* es desenrotllen en el sòl i es disseminen per l’aigua. Els cítrics són especialment sensibles a esta malaltia. Per este motiu, en el cas de riuades com les del 29 d’octubre, en les quals les arrels dels arbres han quedat submergides durant dies, s’han incrementat els riscos, perquè les inundacions han arribat al tronc i a les branques.

Una vegada evacuades les aigües de les parcel·les de cítrics inundades és necessari actuar de manera ràpida amb aplicació de fungicides per a evitar el desenrotllament de la gomosi i repetir els tractaments en els períodes de brotada dels arbres.

Per a previndre que els cítrics afectats arriben a desenrotllar esta malaltia, es repartiran 70.000 quilograms de Fosetil al 80 % WG, per un import total de 440.000 euros.

S’estima que la superfície de cítrics afectada, els cultius de la qual es podrien vore greument afectats per atacs de *Phytophthora*, és d’unes 15.000 hectàrees, principalment de les comarques de la Foia de Bunyol, la Serrania, l’Horta Sud, la Ribera Alta i la Ribera Baixa.

Fecha: 17/12/2024